b"\n_START_ARTICLE_\nF\xc3\xa0brica Fontdevila i Torres (Matar\xc3\xb3)\n_START_SECTION_\nDescripci\xc3\xb3\n_START_PARAGRAPH_\nF\xc3\xa0brica de planta baixa i dos pisos amb estructura de pilars de fosa i sostres de voltes de ma\xc3\xb3 de pla atirantades, amb j\xc3\xa0sseres met\xc3\xa0l\xc2\xb7liques. La coberta, a dues aig\xc3\xbces i amb el carenera paral\xc2\xb7lel al carrer, descansa sobre encavallades de pi de melis. L'acc\xc3\xa9s al recinte s'efectua a trav\xc3\xa9s dels patis situats al extrems de l'edifici i connectats al carrer per dues portalades. A l'interior del pati trobem una construcci\xc3\xb3 a\xc3\xafllada de planta baixa i golfes on s'ubiquen els despatxos, amb mobiliari de l'\xc3\xa8poca. La fa\xc3\xa7ana, arrebossada, presenta unes senzilles cornises de ma\xc3\xb3 vist a nivell de cada pis i una de m\xc3\xa9s treballada que remata la coberta. L'ornamentaci\xc3\xb3 per\xc3\xb2, \xc3\xa9s relegada quasi exclusivament a les portalades d'obra vista situades als extrems de la construcci\xc3\xb3.\n_START_SECTION_\nHist\xc3\xb2ria\n_START_PARAGRAPH_\nLa f\xc3\xa0brica Fontdevila i Torres fou constru\xc3\xafda a finals del segle XIX, origin\xc3\xa0riament fou la f\xc3\xa0brica  de g\xc3\xa8nere de punt Juli\xc3\xa0 i Maj\xc3\xb3._NEWLINE_Popularment era coneguda com a ca la Boja per\xc3\xb2 no s'ha pogut trobar cap explicaci\xc3\xb3 per aquest nom, la qual cosa ens fa suposar que podria tractar-se de ca la Boixa, relatiu a la fusta de boix._NEWLINE_Actualment l'edifici est\xc3\xa0 subdividit i llogat a diverses empreses."